Bedwadian lichicha diskraib Bedwadizim az wah nyuu rilijan, di Soxesa tu Kristianiti ah Juudizim. Ousomeba, di akchual tiichin no moch difrah frah wa muos Kristian dinaminieshan tiich, we schres di impuotansfi rekanaiz Jiizas Krais az buot Gad ah man az paat a di Chriniti, azwel az friikuent faastin. Iibm so, bikaa di muuvment kompier di ruulin klaasdem tu di Farisii, deh disapruuv dem ah aal sopres dem. Wan a di fyuu yuuniik kansep a Bedwadizim a di biliif se Aagos Tong, Jumieka karispan tu Jiruusilem fi di Westan wol. Bedwad imself kliem sohtaim fi bi di riinkaanieshan a di prafitdem ingkluudn Muoziz, Juona ah Jan di Baptis, ah di kuot ruul se im insien pah tuu okiejan. Di muuvment dedout ina 1921 afta Bedwad ah nof onjrid a ih falaradem maach gaa Kinston, we ih fiel fi pruuv ih kliem fi kiah asen gaa Ebm, ah nof smadi get ares.